《看松庵》
明代·陶安

太古有积翠，怪虬托窟宅。皮鳞老阅岁，髯发硬如戟。

爪擘层云开，夜攫明月食。偃跃天可依，忍冷冬不蛰。

路绝人罕到，一士卧空壁。每从晨启扉，终日对森碧。

相看久无厌，稚子笑成癖。昔自初览时，万松皆历历。

凉阴羃窗几，深黛滴岩石。无乃肉眼观，玩物犹滞迹。

迩来坐庵中，一松了无觌。不在形色求，能以神气得。

坚朴藏大用，后凋秉天德。幽怀与俱化，此境遂真适。

好风忽相过，清音起寞寂。

作者简介：（1315—1371）明太平府当涂人，字主敬。元顺帝至正四年举人。授明道书院山长，避乱家居。朱元璋取太平，安出迎，留参幕府，任左司员外郎。洪武元年任知制诰兼修国史，寻出任江西行省参知政事，卒官。有《陶学士集》。